Nordsøen Oceanariums nyeste beboere er allerede populære. Efter knap tre uger svømmer de to klumpfisk livligt rundt i akvariet i Hirtshals. Klumpfiskene kom til fra Portugal, og ved deres ankomst lød det, at de to første uger var meget vigtige for deres velbefindende. Derfor har spændingen været stor, i forhold til hvordan de to særprægede fisk ville klare sig i bassinet hos Nordsøen Oceanarium. - Det går fint. De svømmer rundt, og de trives. De spiser godt og får mad flere gange om dagen, så de mangler ingenting, siger Kristina Ydesen, biolog og udviklingschef hos Nordsøen Oceanarium. God start på opholdet Klumpfiskene vejer fem-seks kilo, men håbet er, at de hurtigt vokser sig store. Nordsøen Oceanarium har tidligere haft en klumpfisk med en vægt på hele 646 kilo. Det er ikke sikkert, at de to nye fisk bliver så store, men dykkere og fisk har allerede fået et godt forhold til hinanden. - De skulle lige lære os dykkere at kende og blive vant til, at det er os, der kommer med maden. Men det er gået ret godt, lyder det fra Kristina Ydesen.

Opsummering:
Nordsøen Oceanariums to nye klumpfisk trives fortsat efter knap tre uger i akvariet i Hirtshals.